Fotoreportaj: Marokashdan Ispaniyaga oqib kelayotgan muhojirlar

So‘nggi bir necha kun ichida Marokashdan 8 mingga yaqin kishi Afrika shimolidagi Ispaniyaning Seuta muxtor shahriga suzib yoki piyoda ko‘chib o‘tdi. Muhojirlarning kamida 1500 nafari voyaga yetmaganlar. Ularning aksariyati marokashliklar, ammo ular orasida Sahroi Kabirdan janubdagi Afrika mamlakatlaridan chiqqan qochqinlar ham bor. Seuta anklavi 17-asrdan beri Ispaniya nazorati ostida. “RBK” muhojirlar Ispaniyaga qanday o‘tayotgani va hukumatning inqirozni yengishga oid choralari haqida fotoreportaj tayyorladi.

 Muhojirlarning kichik guruhlari muntazam ravishda chegarani kesib o‘tadi, ammo ushbu haftada yetib kelganlar soni mislsiz.

 Ispaniya hukumati chegara nazoratini kuchaytirish uchun harbiylarni va zirhli mashinalarni yubordi. Ispaniya bosh vaziri Pedro Sanches Parijga rejalashtirilgan tashrifini bekor qilib, Seutaga yo‘l oldi.

 Marokashlik bola Ispaniya hududiga suzib o‘tish uchun bo‘sh baklajkalardan foydalanmoqda.

 Ispaniya huquq-tartibot idoralari muhojirlarni plyajda to‘plab, ko‘pchilikni Marokashga jo‘natib yubordi. Ispaniya Ichki ishlar vazirligining xabar berishicha, kelganlarning taxminan yarmi o‘z vataniga qaytarilgan. Ikki mamlakat o‘rtasida bundan 30 yil oldin tuzilgan shartnomaga binoan Ispaniya hukumati voyaga yetgan qochqinlarni ortga qaytarishi mumkin. Ommaviy axborot vositalarida ba’zi hollarda Ispaniya harbiylari qochoqlarni dubinka bilan urib, ularni tezroq qimirlashga undayotgani tasvirlangan kadrlar paydo bo‘ldi.

 Qizil Xoch ma’lumotlariga ko‘ra, bir yigit sovuq urishidan vafot etgan, bunday holdagi o‘nlab kishilarga yordam ko‘rsatildi.

 Ispaniya hukumati qarovsiz voyaga yetmaganlar Marokashga qaytarilmaganini aytdi. Ko‘pgina bolalar Qizil Xoch boshpanalarida karantin ostida saqlanmoqda.

Seutadagi voqealar Ispaniya va Marokash o‘rtasidagi munosabatlarning 2002 yildan — Marokash sohillari yaqinidagi kimsasiz orol uchun hududiy mojaro kelib chiqqanidan buyon sodir bo‘lgan eng katta inqirozlardan biridir.
Inqirozga Marokash tomonidan chegara nazoratining zaiflashishi sabab bo‘lgan bo‘lishi mumkin. AP agentligining xabar berishicha, Marokash hukumati G‘arbiy Sahroi Kabir Ozodlik fronti bosh kotibiga Ispaniyaga kirish uchun berilgan ruxsatga shu tarzda javob ko‘rsatgan bo‘lishi mumkin. Hozirgi vaqtda ushbu hududlar atrofida keskinlik kuchaygan, mahalliy aholi Marokash hukumatidan norozi.

 Ispaniyaga kelgan qarovsiz voyaga yetmagan qochqinlar vaqtinchalik boshpana yaqinida COVID-19’ga tekshiruvdan o‘tishni kutmoqda.
El Pais xabar berishicha, Ispaniya Ichki ishlar vazirligi Marokash hukumati bilan Seuta hududiga kirib kelgan noqonuniy muhojirlarni tezda deportatsiya qilish to‘g‘risida kelishuvga erishdi. Ushbu kelishuv Marokashdan kirib kelgan noqonuniy muhojirlarni chiqarib yuborishni nazarda tutadi.
El Pais’ning ta’kidlashicha, Marokash chegarachilari o‘z navbatida Seutaga o‘tish punktini har ikki soatda ochib, rasmiy ravishda atigi 40-50 kishining o‘tishiga imkon beradi.
 AQSh va Meksika chegarasidagi migratsiya inqirozi — suratlarda